|  |  |
| --- | --- |
| VEROHALLITUS |  |
|  |  |
| PL 325 |  |
| 00052 VERO | 3.10.2006 |
|  |  |
|  |  |
| Suomen Kuntaliitto |  |
| Toinen Linja 14 | Diaarinumero |
| 00530 HELSINKI | 1420/31/2006 |
|  |  |

**VUODEN 2007 TULOVEROPROSENTIT JA KIINTEISTÖVEROPROSENTIT**

Verohallitus pyytää huomioimaan, että vuoden 2007 tuloveroprosentti ja kiinteistöveroprosentit tulee ilmoittaa Verohallitukselle **viimeistään marraskuun 17 päivänä 2006**. Ilmoitus tulee tehdä välittömästi valtuuston päätettyä asiasta oheisella **lomakkeella** ilman pöytäkirjaliitteitä. Ilmoitus pyydetään lähettämään **sähköpostin liitteenä** osoitteeseen: ORSI-Ilmoitukset@vero.fi.

Jos sähköpostia ei ole käytettävissä, ilmoitus voidaan lähettää myös postitse osoitteeseen:

Verohallitus

Tuotantokeskus

PL 265

40101 Jyväskylä

Ainoastaan kiireellisissä tapauksissa ilmoitus voidaan lähettää telefaxina numeroon (014) 413 5278. Verohallituksen yhteyshenkilö Jyväskylässä on pääsuunnittelija Tapio Ylönen puhelinnumero (014) 413 5233.

Määräajan ja menettelytavan noudattaminen on tärkeää.Vuoden 2007 verokorttien laskenta-ajo käynnistyy marras-joulukuun 2006 vaihteessa ja tätä ennen tiedot on pitänyt ehtiä tallentaa tietokantaan ja muodostaa ajon käyttämä rekisteri tiedoista.

Jos kunta ei ole ilmoittanut tietoja määräajassa, käytetään vuoden 2007 ennakkoperinnässä vuoden 2006 veroprosenttia. Tällöin kunnan verotulot kertyvät vanhan veroprosentin mukaan koko vuoden 2007 ajan. Tämä tulisi ottaa huomioon budjetin laadinnassa.

**Tuloveroprosentin ilmoittamista koskevat säännökset**

Verotusmenettelystä annetun lain (1558/1995) 91 a §:n (1263/2001) mukaan kunnan tulee ilmoittaa tuloveroprosentin suuruus Verohallitukselle viimeistään verovuotta edeltävän vuoden marraskuun 17 päivänä.

Jos ilmoitusta ei ole toimitettu säädettynä aikana, verotuksessa (ennakkoperinnässä) voidaan noudattaa edellisen vuoden tuloveroprosenttia (verotusmenettelylain 91 a § 2 momentti).

Kunta ilmoittaa tuloveroprosentin neljännesprosenttiyksikön tarkkuudella (verotusmenettelylain 91 a § 1 momentti.)

**Kiinteistöveroprosenttien ilmoittaminen**

Kiinteistöverolain (654/1992)11 §:n mukaan kunnanvaltuusto määrää kunnan kiinteistöveroprosenttien suuruuden laissa säädettyjen vaihteluvälien rajoissa vuosittain etukäteen samalla, kun se vahvistaa varainhoitovuoden tuloveroprosentin. Kiinteistöveroprosentit määrätään prosentin sadasosan tarkkuudella. (1266/2001).

Vuoden 2007 verotuksessa kiinteistöveroprosenttien rajat ovat seuraavat:

1. yleinen kiinteistöveroprosentti 0,50 - 1,00,
2. vakituisten asuinrakennusten veroprosentti 0,22 - 0,50,
3. muiden asuinrakennusten veroprosentti voidaan määrätä 0,50 - 1,00 vaihteluvälin rajoissa enintään 0,60 prosenttiyksikköä korkeammaksi kuin pääasiassa vakituiseen asumiseen käytettävien rakennusten veroprosentti,
4. rakentamattoman rakennuspaikan veroprosentti 1,00 - 3,00, KiintVL:n 12 b §:ssä mainituissa kunnissa alaraja on valtuuston määräämä yleinen veroprosentti + 1,00, veroprosentiksi voidaan määrätä kuitenkin enintään 3,00 prosenttia
5. yleishyödyllisen yhteisön kiinteistöveroprosentin alaraja on 0,00
6. voimalaitosten veroprosentin yläraja on 2,50

Kunnan tulee ilmoittaa kiinteistöveroprosentit Verohallitukselle viimeistään verovuotta edeltävän vuoden marraskuun 17 päivänä. Jos ilmoitusta ei ole annettu määräajassa, verotuksessa voidaan noudattaa edellisen vuoden kiinteistöveroprosentteja, kuitenkin vähintään alinta lain mukaista prosenttia. (1026/1999).

**Ohjeita lomakkeen täyttämiseksi**

Ilmoitus tulee lähettää myös silloin kun tuloveroprosentti on sama kuin kunnan edellisen vuoden tuloveroprosentti tai kun kiinteistöveroprosentit eivät muutu.

Tuloveroprosentti merkitään lomakkeelle neljännesprosenttiyksikön tarkkuudella esimerkiksi 16,25.

Kiinteistöveroprosentit merkitään lomakkeelle prosentin sadasosan tarkkuudella. **Jos yleisen ja vakituisen asuinrakennuksen kiinteistöveroprosenttien lisäksi muita kiinteistöveroprosentteja ei ole määrätty erikseen, lomakkeelle merkitään asianomaisiin kohtiin teksti ”ei määrätty”.** Ainoastaan yleishyödyllisen yhteisön veroprosentiksi merkitään nolla, jos valtuusto on sen erikseen näin määrännyt.

KiintVL:n 12 b §:ssä mainittujen kuntien on lisäksi ilmoitettava, sovelletaanko rakentamattoman rakennuspaikan veroprosenttia kaikkiin rakennuspaikkoihin. Ilmoitus annetaan merkitsemällä rasti lomakkeen ao. kohtaan (Kyllä tai Ei) sen mukaan, miten asiasta on päätetty.

**Tiedotuspyyntö**

Verohallitus pyytää Suomen Kuntaliittoa saattamaan edellä olevat asiat kuntien tietoon. Erityisesti pyydetään korostamaan määräajan noudattamisen tärkeyttä. Samoin pyydetään korostamaan sitä, että kiinteistöveroprosentit merkitään lomakkeelle oikein valtuuston päätöksen mukaisesti.

 Apulaisjohtaja Erkki Laanterä

Ylitarkastaja Ilona Pellinen

**LIITE** Kunnan tulovero- ja kiinteistöveroprosentti –ilmoituslomake